Bertikal (jokoa)

Bertikal Aretxabaletan asmaturiko joko edo buru-hausgarri bat da. 2013. urtean aurkeztu zen eta hamarkada horretan arrakasta handia izan zuen.

Historia 
Oscar Encinak asmatu zuen eta herriko Dagda tabernan izan zen aurkezpena 2013ko apirilaren 22an. Ytres Assembly enpresak ekoizten zuen. Hasiera hartan arrakasta handia izan zuen, lehiaketak ere antolatu izan ziren. Pablo Lombardo izan zen lehenengo lehiaketako irabazlea eta 18.84 segundutan lortu zuen jokoa amaitzea. 

Bertikal Aretxabaleta Kirol Elkartearen babesle nagusia ere bihurtu zen 2014. urtean. Nazioarteko joko eta jolasen feriatan ere izan zen, esate baterako 2016an Chicagon. 2018. urtean orduan Real Madrilen jokatzen zuen Cristiano Ronaldo futbolariak jokoaren berri izan zuen, bai eta kirol elkarteak futbolaren inguruan egiten duen lanaren berri ere, eta jokalari portugaldarra Bertikal idatzita zuen kamiseta batekin azaldu zen sare sozialetan.

Deskribapena 
Plastikoz egindako hodi bertikal bat da, hortik bere izena. Hodi hori lau zatitan banaturik dago eta zati bakoitza zilindro birakari bat da, barnean labirinto bat duena. Helburua bolatxo bat ahalik eta azkarren goiko puntatik beheraino jeistea da. Zailtasun desberdinetako zilindroak daude eta koloreak ere pertsonalizatzen dira. 

Zilindro aldagarriekin 192 konbinazio lor daitezke.

Erreferentziak

Kanpo estekak 

Buruhausgarriak
Aretxabaleta
Jokalari bakarreko jokoak